Steffen R.M. Sørum

DØDSENGLER – Endelikt

Aschehoug

*They say home is the place where your heart is*

*Then I am home now though I am far away*

*For so long I´ve let deep forests guard it*

*And now it´s begging me to stay*

Moddi / House by the sea

*Fortida er ikke hva den en gang var.*

Knut Kjelstadli

Prolog

*Jerusalem, Israel. Gamlebyen.*

*En enorm kran jobbet med å senke fire menn ned en hundre meter dyp sjakt. Brummingen fra motoren sang i ørene og stanken av diesel lå som tykk grøt over dem. To av mennene hadde svart, frodig skjegg. De runde brillene med tynn metallinnfatning fikk dem til å ligne brødre. Selv i klesveien lignet de. Linskjorter og lette dressbukser. De to andre passasjerene var kledd i cargopants og T-skjorter. Den ene bar på et filmkamera.*

 *Jerusalem var historisk grunn. Helligdom for de tre største religionene. Kristendom, islam og jødedom. Og for mange derfor universets sentrum.*

*Aren Stern trengte et nytt sensasjonelt funn. Noe som kunne måle seg med oldtidsbyen Troja, en egyptisk faraos gravkammer eller Aleksander den stores gravplass.*

*Sterns utgravninger kunne ikke kalles lavbudsjett. Ingeniører, anleggsarbeidere og flere hundre arkeologistudenter arbeidet på feltet. Stern var avhengig av hver shekel fra myndighetene og presset derfor etter resultat.*

*I seks måneder hadde de drillet seg gjennom flere lag historie med kirurgisk presisjon. Hundre meter ned fant de rester av kalsiumkarbonat, bedre kjent som kalk. Leiren kunne dateres to tusen år tilbake i tid. Romerne brukte sement bestående av lavaholdig jord og knust lava. Vanligvis kunne ikke en håndfull rusk fortelle mye, men for Aren Stern fortalte sanden i rørprøvene alt han ønsket å vite.*

*Kranen som firte ned de fire var derfor en tidsmaskin. Sakte ble Aren og hans gjester ført to tusen år tilbake i tid. Fra den trange tunellen, ankom de en merkverdig hall. Her var det dørgende stille. Roen sto i sterk kontrast til bylivet over dem. Luften var kjølig og en avveksling fra den kvelende varmen på overflaten.*

*”Få med deg dette.” Journalisten klappet kameramannen lett, men ivrig på skulderen. Hallen, som var støttet opp av søyler og buer som holdt jord og stein unna, ble nå opplyst av den sterke LED-lampen på kameraet.*

 *”I disse rommene finnes det flere hundre gravkamre,” sa Stern. De fulgte en trang korridor, så smal at kameraet måtte holdes mellom beina for at de i det hele tatt skulle klare å presse seg gjennom. Tunellen ble bredere og nye rom dukket opp til både til høyre og venstre, ikke større enn hyllereoler. De skjønte hva det dreide seg om. Stern stoppet foran en halvannen meter bred og en meter høy helle som forseglet en hylle. Lys og kamera ble rettet mot steinen.*

*Inskripsjonen var årsaken til at hele verden fulgte Sterns utgravning.*

*Reporteren trakk pusten. Nå begynte det.*

 *”Dette er Derek Stuart som rapporterer direkte for CNN fra under Jerusalem. Arkeolog og professor Aren Stern har lovet oss at det vi nå skal oppleve, vil endre vår forståelse av kristendommen.”*

*”Dette er en gravplass.” Sterns stemme var andektig. ”Inskripsjonen er som dere ser på hebraisk og så godt bevart at vi med letthet kan tyde det som står skrevet.”*

*Sakte slikket han leppene. ”For dere som ikke kan hebraisk, mitt verdensspråk, skal jeg oversette.” Raskt fortsatte han på sin flytende engelsk: ”Denne grav ble reist for Jesus av Nasaret.”*

*”Men sto ikke Jesus opp fra de døde? Var han ikke begravet bak en stein som ble skjøvet til side av en engel, før han steg opp til himmelen?” undret journalisten.*

 *”Du skal ikke ta alt som står i Bibelen så bokstavelig,” sa Stern. ”I hvert fall ikke kildene i Det nye testamentet. Du må huske at mye ble skrevet for et romersk publikum. De var som kjent glad i morbid underholdning.”*

*Arkeologen fikk overlevert et spett og en hammer fra assistenten sin. ”Tillat meg å åpne graven, spørsmålene tar vi etterpå.”*

*Aren hugget målrettet langs den forseglede hellen. Spettet slo inn i stein og puss og ga gjenlyd i det lille rommet. Massen drysset ned på skoene.*

*”Den Jesus som ligger her døde på korset. Han sto ikke opp. Han var ingen profet …” Stern hevet hammeren igjen.*

*”Du hevder altså at Guds sønn ligger her …?”*

*”Gud hadde ingen sønn …” Aren hamret mot spettet slik at gnisten sto. ”Ideen om en treenighet ble stemt frem på kirkemøtet i Nikea. Et rent politisk spill, ikke Jahves verk,” sa arkeologen mellom hammerslagene. Etter en kort innsats løsnet steinen og assistenten kunne skyve den unna.*

*Aren Stern førte hånden inn i det mørke rommet bak hellen.*

*”Jeg ser knokler,” hvisket han gjennom en tåke av mørtelstøv.*

*”Vi ser restene av et menneske,” hvisket journalisten og viftet kameraet nærmere. ”Jeg håper dere sitter klistret foran skjermene i tusentall, nei, milliontall …” Kameraet sveipet over levningene som lå innenfor det uthuggede rommet. Klærne hang som laser om skjelettet. ”Vi ser Jesus …” Journalisten stoppet brått. ”Det ligger noe oppå brystet hans …” Han pekte på en nedstøvet gjenstand mellom de brune ribbeina****.*** *”Er ikke det en mobiltelefon?”*

*”Ikke rør,” ropte Aren.*

*Kameramannen blåste på gjenstanden. Mikroskopiske støvpartikler virvlet rundt. En sølvglinsende logo sto opp fra metallet. Et eplesymbol.*

*Saken hadde fått en ny vinkling.*

 *”Kjære seere. Var dette bulken i universet som Steve Jobs snakket om? Eller er det meningen at vi skal ringe, eller bli venn med Gud på sosiale medier?”*

Del 1

6 timer seinere. Ukjent sted, USA

Kapittel 1

Coronabasen, USA

Hein

Hein kjente seg maktesløs. Det hjalp ikke om han plutselig ledet et av USAs mest topphemmelige prosjekter gjennom tidene. Som organisasjon hadde Lasarus fullmakt til å utvikle teknologi for fremtiden. Den skulle gjøre tidsreiser mulig. Men tidsreiser var langt fra det eneste som bekymret Hein akkurat nå.

 ”Om det ikke skjer noe, ser jeg meg nødt til å skru av respiratoren.” Doktoren ofret ham ikke så mye som et blikk. Lukten fra de antiseptiske midlene hun dynket seg med fikk en nesten bedøvende effekt. Doktor Pillago måtte se på alle i Coronabasen som potensielle smittebomber. Urene og motbydelige.

 Kenny hadde tipset Hein om å ligge lavt når det gjaldt den humørsyke doktoren. Samtidig var det denne likbleke kvinnen som avgjorde skjebnen til den viktigste personen i livet hans.

 Kendra.

 «Det er begrenset hva vi kan få til,” sa Pillago da Hein spurte om prognosen.

 ”Livet kommer ikke med garantier.”

Håpet sank som et blysøkke i Hein da Pillago ristet på hodet. Han hatet at det heller ikke denne gangen kom en mer konkret tilbakemelding fra legen.

«Hun er, som du vet, lagt i kunstig koma. Men med de alvorlige skadene på kraniet. Traumer i det mykere vevet …»

 «… Hjernen,» rettet Hein. «Dødsenglene dolket henne i huet i for å rydde henne av veien, men *hjertet* slår. Hun lever.»

Dr. Pillago tittet omsider på Hein med en unnskyldende mine. «Jeg vil være forsiktig med å påstå at hjertet slår på egen hånd. Pasienten holdes kunstig i live – det er maskiner som gjør jobben. Dessverre en tilstand jeg regner med blir permanent. Med teknologien vi har her på basen, er det ikke mye mer vi kan gjøre.”

«Så flytt henne til et sjukehus som kan,» sa Hein.

«Jeg tror neppe det vil hjelpe,” svarte Pillago tørt. ”Dessuten. Hvis hun blir fraktet til et offentlig sykehus, vil folk begynne å stille spørsmål. Om Lasarus. Dødsengler. Tidsreiser. Vi kan ikke ta sjansen på det. Organisasjonen kan ikke risikere sin anonymitet for ett enkelt menneske.”

”Men …” Hein dirret.

”Jeg kan rett og slett ikke tillate det,” fortsatte doktor Pillago. ”Lasarus sitt arbeid må fortsatt være topp hemmelig.”

Etter hendelsen på parkeringsplassen, da Lasarus’ forrige leder, Edward, brutalt ble myrdet, skjønte Hein at anonymitet betydde alt for prosjektet. Hein hadde selv sett hvordan mibene – Lasarus’ dresskledde muskler – ryddet opp etter kampen mot dødsenglene. Etter det ublide møtet, lå Edward død igjen og Kendra var kvestet for livet. Mibene skjulte sporene med en bombe. Hendelsen rammet et par busser med pensjonister og skapte trafikkaos. Seinere dukket nyheten opp på teve, men nyhetsankeret hevdet at det dreide seg om et jordskjelv som forårsaket lekkasje i en gassledning. Det var ingen tvil om at Lasarus også hadde makt over media. Drap og hemmelighold fulgte organisasjoner som dette. Hvor mye lidelse lå det ikke i kjølvannet i kampen om å beherske tidsreiser?

 ”Alle sykehus har journaler.” sa Pillago. ”Det vil bli stilt spørsmål. Fatter de mistanke om noe som helst unormalt, kobler de inn politiet. Kendras skader er ikke forårsaket av en sykkelvelt. Selv et barn vil gjennomskue det,” sa Pillago.

 «Hva kan vi gjøre?» Hein så bønnfallende på henne.

Et kort, nasalt pip lød fra legens nese. ”Det finnes løsninger, men jeg må som sagt avvente analysene, gjennomføre flere undersøkelser. Håpe på målbar hjerneaktivitet …” Pillago snakket til Hein som om han var en brysom tigger. Hun reflekterte tydeligvis ikke over at et menneskeliv lå i hennes hender.

 Pillago ville vente. Vente, på hva? At Kendra døde? Hein måtte anstrenge seg for ikke å si noe dumt. Forsto ikke legen hvor viktig dette var? Hein byttet strategi.

 ”Uten Kendra minsker sjansene våre for å finne de andre. Vi trenger henne til å modere søket.”

 Med *de andre*, mente Hein vennene som var sporløst borte. De hadde ikke gått seg vill i New York eller forsvunnet i en ørken. Takket være Prosjektet var de sendt et sted det ikke fantes noen kjent returbillett fra. Den eneste muligheten til å spore dem opp, var en grundig gjennomgang av oppslagsverk, historiebøker og arkiver. En enorm mengde data som Kendra hadde funnet en smart løsning for å sortere. Det ga Hein nytt håp. Nå var det samme håpet i ferd med å slokne.

 ”Jeg skal gjøre mitt ytterste,” sa Pillago. ”Men om hundre timer må respiratoren slås av. Da må du akseptere at hun er død.”

 ”Fire døgn? Det går ikke!” sa Hein harmdirrende.

Kendra håndterte datamaskinen som om hun var en integrert del av kretsene dens. Ingen av databehandlerne hos Corona kunne måle seg. Ikke noe annet menneske behersket dataspråk som Kendra.

 ”Dette er status så langt.” Pillago satte seg uten å vente på svar. ”Om du lurer på noe mer, finner du meg.” Det siste sa hun uten å løfte blikket fra skjermen. Hein forlot kontoret hennes med tungt hjerte.

 Tiden leger alle sår, gjentok Heins far mange ganger gjennom barndommen. Begge foreldrene la sin vilje i Guds hender. De tilhørte en krets troende som nektet blodoverføringer og medisinsk hjelp. De mente at Gud ville ordne opp. Hein trodde derimot ikke på mirakler. Ingen moderne mennesker med vettet i behold gjør det. Fantes det en løsning, hva som helst, var han villig til å gå for den, for Kendras skyld.